หุ้นวันนี้
ขึ้นขายตลาดหุ้นวันที่ 16 ก.ย. ดัชนีจะผันผวนต่อเนื่องตามแรงเก็งกำไรข่าวสหรัฐช่วยแก้หนี้ยุโรป
16 ก.ย. 2554

ขึ้นขายตลาดหุ้นวันที่ 16 ก.ย. ดัชนีจะผันผวนต่อเนื่องตามแรงเก็งกำไรข่าวสหรัฐช่วยแก้หนี้ยุโรป
น.ส.ธีรดา ชาญยิ่งยงค์ ผู้ช่วยผู้อำนวยการอาวุโส ฝ่ายวิเคราะห์หลักทรัพย์ บล.ฟิลลิป (ประเทศไทย) เปิดเผยว่า ดัชนีหุ้นยังผันผวนแรง และมีการเก็งกำไรข่าวที่ รมว.คลังสหรัฐและกลุ่มประเทศยุโรปหารือกันคืนนี้ 
“นักลงทุนพยายามหาข่าวดีมาสนับสนุน ฉะนั้นหากมีข่าวดีเมื่อไรหุ้นจะดีดขึ้น แต่เกิดขึ้นเพียงระยะสั้นเท่านั้น” 
ส่วนกลยุทธ์การลงทุนในช่วงนี้ หากดัชนีปรับขึ้นถึงแนวต้านที่ 1,050 จุด ก็จะมีแรงขายทำกำไร และมีแนวรับแถว 1,030 จุด ดังนั้นเวลาหุ้นขึ้นมาใครมีของในมือให้ขายทำกำไร หรือขายตัดขาดทุน ขณะที่นักลงทุนระยะกลางยังไม่ใช่จังหวะซื้อ 
วันที่ 15 ก.ย. มีแรงไล่ซื้อทะลักในช่วงบ่าย ดันดัชนีปิดสูงสุดที่ 1,036.21 จุด เพิ่มขึ้น 13.25 จุด หรือ 1.30% มูลค่าการซื้อขาย 21,596 ล้านบาท ด้านนักลงทุนต่างชาติขาย 939 ล้านบาท